ลุ้น SET เช้าบวก! เล็ง “ฟันด์โฟลว์” ไหลเข้าต่อเนื่อง หลังเงินบาทแข็งค่ารอบ 6 เดือน
ลุ้น SET เช้าบวก รับฟันด์โฟลว์ไหลเข้าต่อเนื่องหลังจากค่าเงินบาทแข็งค่าขึ้นสูงสุดในรอบ 6 เดือน และคลายกังวล “เฟด” ไม่เร่งขึ้นดอกเบี้ย
17 ก.พ. 2565

นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้ามีโอกาสที่จะแกว่งตัวเพิ่มสูงขึ้น โดยได้รับปัจจัยหนุนจากทิศทางเม็ดเงินต่างชาติที่มีโอกาสไหลเข้าต่อเนื่อง หลังจากค่าเงินบาทแข็งค่าขึ้นสูงสุดในรอบ 6 เดือน โดยวานนี้ที่เป็นวันหยุดของตลาดหุ้นไทย ขณะที่ตลาดหุ้นในภูมิภาคปรับตัวเพิ่มสูงขึ้น
นอกจากนี้ความกังวลเกี่ยวกับการเร่งขึ้นดอกเบี้ยสหรัฐลดลง หลังรายงานการประชุมบ่งชี้ว่าธนาคารกลางสหรัฐ (เฟด) อาจจะไม่เร่งปรับขึ้นอัตราดอกเบี้ยในเวลาที่รวดเร็วและรุนแรงไปกว่าที่ตลาดได้คาดการณ์ไว้
ทั้งนี้พร้อมให้แนวรับ 1,690 จุด และแนวต้าน 1,710-1,720 จุด